Laqgħa mqanqla tal-Kumitat dwar l-Istandards fil-Ħajja Pubblika spiċċat ħesrem wara li l-membri tal-Gvern Glenn Bedingfield u l-Ministru Edward Zammit Lewis telqu 'l barra wara li l-Kumitat kien se jivvota fuq jekk kellux rapport tal-Kummissarju dwar Standards fil-Ħajja Pubblika dwar il-Ministru Carmelo Abela jiġi ppubblikat. Il-membri tal-Gvern ipprotestaw li dan ir-rapport kien sar fuq ilment ffirmat minn ħu d-deputat Nazzjonalista Karol Aquilina, il-President ta' Repubblika Robert Aquilina. Fl-istess laqgħa tal-Kumitat dwar Standards fil-Ħajja Pubblika, il-Membru Parlamentari Karol Aquilina ddikjara illi huwa m'għandu l-ebda kunflitt ta' interess ġaladarba l-Kumitat kien se jiddiskuti r-rapport li tħejja mill-Kummissarju għall-Istandards fil-Ħajja Pubblika. Immedjatament wara li ġiet fit tmiemha l-laqgħa, il-Membru Parlamentari Karol Aquilina, minkejja li m'għandu l-ebda kunflitt ta' interess, minn jeddu talab lill-Whip tal-Grupp Parlamentari tal-Partit Nazzjonalista sabiex jiġi sostitwit temporanjament bħala Membru tal-Kumitat dwar Standards fil-Ħajja Pubblika bil-għan li l-Kumitat ikun jista' jkompli bil-ħidma tiegħu u titkisser darba għal dejjem l-impunità li ħoloq il-Partit Laburista anke fl-ogħla istituzzjoni ta' Malta, il-Parlament. Fi stqarrija l-Partit Nazzjonalista qal li d-Deputati Laburisti qed jabdikaw mir-responsabbiltà tagħhom u jistenna li tissejjaħ laqgħa b'urġenza tal-Kumitat dwar Standards fil-Ħajja Pubblika għal għada biex il-Kumitat ikun jista' jivvota dwar mozzjoni mressqa mill-Oppożizzjoni biex ir-rapport tal-Kummissarju jsir pubbliku minnufih. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_605ae534090f0_rand.td-a-rec-img{text-align:left}.td_uid_3_605ae534090f0_rand.td-a-rec-img img{margin:0 auto 0 0}